Herkeli sõnul on olukord Valgevenes väga keeruline, majanduslik olukord halveneb ja poliitilisi vabadusi piiratakse veel karmimalt kui varem. Seda enam peab ENPA  tema sõnul Valgevenele tähelepanu pöörama. "Esiteks tuleb teha selge ülevaade neist inimõiguste rikkumistest ja poliitiliste vabaduste piiramistest, mis on aset leidnud pärast presidendivalimisi läinud aasta detsembris. Teiseks tuleb teha tihedat koostööd Euroopa Parlamendi ja OSCE Parlamentaarse Assambleega, et erinevad Euroopa organisatsioonid suudaksid oma Valgevene-suunalist poliitikat võimalikult hästi kooskõlastada," märkis Herkel.    Herkel on ENPA-s Valgevene küsimustega ka varem tegelenud,  2006. aastal esitas ta kaks erakorralist raportit tollaste presidendivalimiste kohta.    ENPA tänavune suvine istungjärk Strasbourgis kestab reedeni. Lisaks Herkelile osaleb sellel ka delegatsiooni liige Margus Hanson.